Národná rada Slovenskej republiky

## **V. volebné obdobie**

Číslo: CRD-719/2011

**253a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona o hospodárskej mobilizácii a o zmene a doplnení zákona č. 387/2002 Z. z. o riadení štátu v krízových situáciách mimo času vojny a vojnového stavu v znení neskorších predpisov (tlač **253**) v druhom čítaní

Výbor Národnej rady Slovenskej republiky pre hospodárstvo, výstavbu a dopravu ako gestorský výbor k vládnemu návrhu zákona o hospodárskej mobilizácii a o zmene a doplnení zákona č. 387/2002 Z. z. o riadení štátu v krízových situáciách mimo času vojny a vojnového stavu v znení neskorších predpisov (tlač **253**) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením z 23. marca 2011 č. 352 pridelila predmetný návrh zákona na prerokovanie týmto výborom:

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre financie a rozpočet

Výboru Národnej rady Slovenskej republiky pre hospodárstvo, výstavbu a dopravu

Výboru Národnej rady Slovenskej republiky pre verejnú správu a regionálny rozvoj

Výboru Národnej rady Slovenskej republiky pre sociálne veci

Výboru Národnej rady Slovenskej republiky pre zdravotníctvo a

Výboru Národnej rady Slovenskej republiky pre obranu a bezpečnosť.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením zo 4. mája 2011 č. 182.
* Výbor Národnej rady Slovenskej republiky pre financie a rozpočet uznesením z 11. mája 2011 č. 160.
* Výbor Národnej rady Slovenskej republiky pre hospodárstvo, výstavbu a dopravu uznesením z 5. mája 2011 č. 108.
* Výbor Národnej rady Slovenskej republiky pre verejnú správu a regionálny rozvoj uznesením z 10. mája 2011 č. 75.
* Výbor Národnej rady Slovenskej republiky pre sociálne veci uznesením z 12. mája 2011 č. 56.
* Výbor Národnej rady Slovenskej republiky pre zdravotníctvo uznesením z 10. mája 2011 č. 54.
* Výbor Národnej rady Slovenskej republiky pre obranu a bezpečnosť uznesením z 3. mája 2011 č. 60.

**IV.**

Z uznesení výborov Národnej rady Slovenskej republiky pod bodom III tejto správy vyplývajú nasledovné pozmeňujúce a doplňujúce návrhy:

* 1. K Čl. I k § 3 písm. c)

V § 3 písm. c) sa slovo „písomnej“ nahrádza slovom “listinnej“.

Odporúča sa nahradiť slovo „písomnej“ slovom „listinnej“. V § 3 písm. c) sa používa slovné spojenie „informácia v písomnej alebo elektronickej podobe“, pričom slovné spojenie „listinná podoba“ je presnejšie pomenovanie rozdielu medzi elektronickou podobou informácií a ich spracovaním v papierovej podobe.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

* 1. K Čl. I k § 3 písm. ab) prvý bod

V § 3 písm. ab) prvý bod sa na konci pripájajú tieto slová:

„alebo v inom vlastnom programovom prostriedku a výstupy z vlastného programového prostriedku podľa možností zapracuje do špecifického aplikačného programu jednotného informačného systému hospodárskej mobilizácie“.

Odporúča sa upraviť vetu v § 3 písm. ab) prvý bod. Doplnením sa umožní, aby subjekty HM viedli evidenciu ľudských zdrojov aj v iných vlastných programoch a z týchto programov poskytovali výstupy do špecifického aplikačného programu JIS HM.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

* 1. K Čl. I k § 3 písm. ac) prvý bod

V § 3 písm. ac) prvý bod sa na konci pripájajú tieto slová:

„alebo v inom vlastnom programovom prostriedku a výstupy z vlastného programového prostriedku podľa možností zapracuje do špecifického aplikačného programu jednotného informačného systému hospodárskej mobilizácie“.

Odporúča sa upraviť vetu v § 3 písm. ac) prvý bod. Doplnením sa umožní, aby subjekty HM viedli evidenciu vecných prostriedkov aj v iných vlastných programoch a z týchto programov poskytovali výstupy do špecifického aplikačného programu JIS HM.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

* 1. K Čl. I k § 6 ods. 9

V § 6 ods. 9 sa slová „súvisiace s jednotným informačným systémom“ nahrádzajú slovami „súvisiace so špecifickým aplikačným programom jednotného informačného systému“.

V § 6 ods. 9 sa na konci pripája táto veta:

„Ústredné orgány môžu z vlastnej kapitoly rozpočtovať nákup a vývoj vlastného programového prostriedku, pričom tento nie je špecifickým aplikačným programom jednotného informačného systému hospodárskej mobilizácie.“.

V prvom návrhu sa odporúča nahradiť slová „súvisiace s jednotným informačným systémom“ slovami „súvisiace so špecifickým aplikačným programom jednotného informačného systému“. Špecifikuje sa tým, že v rámci JIS HM ide o špecifický aplikačný program JIS HM.

V rámci druhého návrhu sa odporúča doplniť vetu, ktorou sa umožňuje ústredným orgánom, aby mohli z vlastnej rozpočtovej kapitoly nakupovať vlastné programové prostriedky a rozvíjať ich.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

* 1. K Čl. I k § 7 ods. 9

V § 7 ods. 9 sa za slová „vedených v špecifickom aplikačnom programe jednotného informačného systému hospodárskej mobilizácie“ vkladajú slová „alebo v inom vlastnom programovom prostriedku podľa pokynov ministerstva hospodárstva“.

Odporúča sa upraviť § 7 ods. 9 tak, aby sa zabezpečilo, že obec, ako subjekt HM môže spracovávať informácie v špecifickom aplikačnom programe JIS HM alebo aj v inom dostupnom programovom prostriedku, pretože nie všetky obce budú schopné, vzhľadom na technické vybavenie niektorých obcí, hneď používať špecifický aplikačný program JIS HM.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

* 1. K Čl. I k § 7 ods. 10

V § 7 ods. 10 sa za slová „fyzických osôb na účely“ vkladajú slová „krízového plánovania, vyrozumenia subjektu hospodárskej mobilizácie o vyhlásení núdzového stavu, výnimočného stavu, vojnového stavu a vypovedaní vojny alebo o nariadení vykonávania opatrení hospodárskej mobilizácie,“.

Vzhľadom na možnosti špecifického aplikačného programu jednotného informačného systému hospodárskej mobilizácie sa odporúča doplniť účel spracovania osobných údajov aj o krízové plánovanie a o vyrozumenie subjektov HM o vyhlásení núdzového stavu, výnimočného stavu, vojnového stavu a vypovedaní vojny alebo o nariadení vykonávania opatrení hospodárskej mobilizácie. Rozšíri sa tak oblasť možností využitia špecifického aplikačného programu JIS HM.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

* 1. K Čl. I k § 7 ods. 10

V § 7 ods. 10 sa za slová „vedené v špecifickom aplikačnom programe jednotného informačného systému hospodárskej mobilizácie“ vkladajú slová „alebo v inom vlastnom programovom prostriedku“.

V § 7 ods. 10 sa odporúča doplniť slová „alebo v inom vlastnom programovom prostriedku“, ktoré spresňujú, že subjekt HM môže viesť na účely hospodárskej mobilizácie osobné údaje nielen v špecifickom aplikačnom programe JIS HM ale aj v inom vlastnom programovom prostriedku.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

* 1. K Čl. I k § 7 ods. 10 písm. j)

V § 7 ods. 10 písm. j) sa za slová „telefónne číslo“ vkladajú slová „pevnej linky, telefónne číslo mobilného zariadenia, faxové číslo alebo e-mailová adresa“.

V  § 7 ods. 10 písm. j) sa odporúča doplniť okrem telefónneho čísla aj mobilné číslo a faxové číslo, ako aj  e-mailovú adresu. Tieto druhy kontaktov môžu byť taktiež použité v špecifickom aplikačnom programe jednotného informačného systému hospodárskej mobilizácie na účely sledovania osobných údajov.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

* 1. K Čl. I k § 7 ods. 12

V § 7 ods. 12 sa za slová „Subjekt hospodárskej mobilizácie“ vkladajú slová „podľa § 4 ods. 1 písm. c) a d)“.

V § 7 ods. 12 sa na konci pripájajú tieto slová:

„alebo v inom vlastnom programovom prostriedku“.

V § 7 ods. 12 sa na konci pripája táto veta:

„Ostatné subjekty hospodárskej mobilizácie spracovávajú údaje na zabezpečenie vykonávania opatrení hospodárskej mobilizácie podľa § 5 v špecifickom aplikačnom programe jednotného informačného systému hospodárskej mobilizácie.“.

Doplnením sa spresňuje, že subjekt HM podľa § 4 ods. 1 písm. c) a d) zákona o HM môže spracovávať údaje na účely vykonávania opatrení hospodárskej mobilizácie nie len v špecifickom aplikačnom programe JIS HM ale aj v inom vlastnom programovom prostriedku. Ostatným subjektom HM sa ponecháva spracovávať údaje len v špecifickom aplikačnom programe JIS HM.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

* 1. K Čl. I k § 9 ods. 1 písm. n)

V § 9 ods. 1 písm. n) sa na konci pripájajú tieto slová:

„alebo v inom vlastnom pridelenom programovom prostriedku“.

Odporúča sa doplniť ústredným orgánom kompetenciu, aby mohli subjektom HM vo svojej pôsobnosti spresňovať spôsob spracovania a aktualizácie údajov nie len v špecifickom aplikačnom programe JIS HM ale aj v inom vlastnom pridelenom programovom prostriedku.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

* 1. K Čl. I k § 9 ods. 1 písm. p)

V § 9 ods. 1 písm. p) sa na konci pripájajú tieto slová:

„alebo iného vlastného prideleného programového prostriedku“.

Odporúča sa doplniť ústredným orgánom kompetenciu, aby mohli subjektom HM vo svojej pôsobnosti, určovať prístupové práva používateľom špecifického aplikačného programu JIS HM ale aj iného vlastného prideleného programového prostriedku.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

* 1. K Čl. I k § 17 ods. 2 písm. e)

V § 17 ods. 2 písm. e) sa slová „vo vyššom územnom celku“ nahrádzajú slovami „vyšším územným celkom,“.

Odporúča sa gramatická úprava.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

* 1. K Čl. I k § 18 ods. 2 písm. d)

V § 18 ods. 2 písm. d) sa za slová „alebo na jeho žiadosť“ vkladajú slová „aj prostredníctvom iného vlastného programového prostriedku“.

Odporúča sa doplniť v § 18 ods. 2 písm. d) za slová „alebo na jeho žiadosť“ slová „aj prostredníctvom iného vlastného programového prostriedku“. Obci sa umožní poskytovať obvodnému úradu informácie prostredníctvom špecifického aplikačného programu JIS HM alebo aj iného vlastného programového prostriedku.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

* 1. K Čl. I k § 18 ods. 3 písm. b)

V § 18 ods. 3 písm. b) sa za slová „alebo na základe žiadosti“ vkladajú slová „aj prostredníctvom iného vlastného programového prostriedku,“.

Odporúča sa doplniť v § 18 ods. 3 písm. b) za slová „alebo na základe žiadosti“ slová „aj prostredníctvom iného vlastného programového prostriedku“. Obci sa umožní poskytovať obvodnému úradu v krízovej situácii informácie prostredníctvom špecifického aplikačného programu JIS HM alebo aj iného vlastného programového prostriedku.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

* 1. K Čl. I k § 18 ods. 3 písm. b) tretí bod

V § 18 ods. 3 písm. b) tretí bod sa za slová „ministerstva pôdohospodárstva a rozvoja vidieka“ vkladajú slová „, právnických osôb, ktoré nie sú subjektmi hospodárskej mobilizácie,“.

V § 18 ods. 3 písm. b) tretí bod sa odporúča doplniť za slová „ministerstva pôdohospodárstva a rozvoja vidieka“ slová „, právnických osôb, ktoré nie sú subjektmi hospodárskej mobilizácie,“. Obci sa spresnia úlohy, nakoľko aj právnické osoby, ktoré nie sú subjektmi hospodárskej mobilizácie môžu vlastniť hospodárskej zvieratá alebo pestovať rastlinné komodity. Vzhľadom na riešenie krízovej situácie je potrebné mať podchytené v zákone všetky dotknuté subjekty, ktoré v oblasti pôdohospodárstva môžu podnikať alebo vlastniť hospodárskej zvieratá alebo pestovať rastlinné komodity. Aby sa zabránilo vzniknutej nákaze nie je možné zo systému opatrení niektoré subjekty vynechať.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

* 1. K Čl. I k § 18 ods. 3 písm. c)

V § 18 ods. 3 písm. c) sa za slová „fyzických osôb-podnikateľov“ vkladajú slová „a právnických osôb,“.

V § 18 ods. 3 písm. c) sa za slová „v územnom obvode obce“ vkladá čiarka.

V § 18 ods. 3 písm. c) sa odporúča doplniť za slová „fyzických osôb-podnikateľov“ slová „a právnických osôb,“. Obci sa spresnia úlohy, nakoľko aj právnické osoby, ktoré nie sú subjektmi hospodárskej mobilizácie môžu vlastniť hospodárskej zvieratá alebo pestovať rastlinné komodity. Vzhľadom na riešenie krízovej situácie je potrebné mať podchytené v zákone všetky dotknuté subjekty, ktoré v oblasti pôdohospodárstva môžu podnikať alebo vlastniť hospodárskej zvieratá alebo pestovať rastlinné komodity a poskytovať údaje na zabránenie rozšírenia nákazy. Aby sa zabránilo vzniknutej nákaze nie je možné zo systému opatrení niektoré subjekty vynechať. Vzhľadom na použitie prístavku sa odporúča gramatická úprava. Prístavok vo vete je potrebné oddeliť čiarkami na začiatku a na konci prístavku.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

* 1. K Čl. I k § 19 ods. 4

V § 19 ods. 4 sa na konci pripájajú tieto slová:

„alebo v inom programovom prostriedku pridelenom alebo odporúčanom ústredným orgánom alebo vyšším územným celkom, ktorý ho určil ako subjekt hospodárskej mobilizácie“.

Odporúča sa upraviť na konci znenie § 19 ods. 4 tak, aby sa určenému subjektu umožnilo spracovávať a aktualizovať informácie potrebné na vykonávanie opatrení HM v špecifickom aplikačnom programe JIS HM alebo v inom programovom prostriedku, ktorý pridelí alebo odporučí ÚOŠS alebo VÚC subjektom HM vo svojej pôsobnosti. Navrhovaná úprava má nadväznosť na navrhovaný bod 10 a 11.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

* 1. K Čl. I k § 39 ods. 3

V § 39 ods. 3 znie:

„(3) Ak niektoré údaje, ktoré má subjekt hospodárskej mobilizácie spracovávať v špecifickom aplikačnom programe jednotného informačného systému hospodárskej mobilizácie podľa tohto zákona, nie je možné z relevantného dôvodu spracovávať v tomto programe, môžu sa tieto spracovávať v inom vlastnom programovom prostriedku. Relevantným dôvodom nespracovávania údajov v špecifickom aplikačnom programe jednotného informačného systému hospodárskej mobilizácie je, že pre požadované údaje nie je v tomto programe vytvorená programová podpora. Ak pominie dôvod nespracovávania údajov v špecifickom aplikačnom programe jednotného informačného systému hospodárskej mobilizácie, je subjekt hospodárskej mobilizácie povinný doplniť požadované údaje do tohto programu.“.

Namiesto pôvodného textu v § 39 ods. 3 sa navrhuje nové znenie § 39 ods. 3, ktorým sa bude riešiť situácia, keď subjekt HM nie je schopný z relevantného dôvodu vyplniť požadované údaje v špecifickom aplikačnom programe jednotného informačného systému hospodárskej mobilizácie podľa zákona o HM, lebo má k tomu relevantný dôvod, ktorý je popísaný v navrhovanom znení § 39 ods. 3. Pôvodné znenie § 39 ods. 3 sa navrhuje presunúť do nového odseku 11 v rámci § 39.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

* 1. K Čl. I k § 39 k poznámke pod čiarou k odkazu 56

V poznámke pod čiarou k odkazu 56 sa citácia

„56) § 4 ods. 2 zákona č. 428/2002 Z. z. v znení zákona č. 90/2005 Z. z.

§ 2 písm. a) a b) a § 3 ods. 2 zákona č. 275/2006 Z. z. o informačných systémoch verejnej správy a o zmene a doplnení niektorých zákonov v znení neskorších predpisov.“ nahrádza citáciou

„56) § 2 písm. a) a b) a § 3 ods. 2 zákona č. 275/2006 Z. z. o informačných systémoch verejnej správy a o zmene a doplnení niektorých zákonov v znení neskorších predpisov.“.

Systémový integrátor je vzhľadom na ochranu osobných údajov prevádzkovateľom informačného systému len podľa zákona č. 275/2006 Z. z., ale podľa zákona č. 428/2002 Z. z. je sprostredkovateľom a prevádzkovateľom je v tomto prípade MH SR. Preto sa v poznámke pod čiarou k odkazu 56 odporúča vypustiť odkaz na § 4 ods. 2 zákona č. 428/2002 Z. z. v znení zákona č. 90/2005 Z. z.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

* 1. K Čl. I k § 39

§ 39 sa dopĺňa odsekmi 11 a 12, ktoré znejú:

„(11) Za údaje, ktoré sú sledované v špecifickom aplikačnom programe jednotného informačného systému hospodárskej mobilizácie zodpovedá ich spracovateľ podľa odseku 10.

(12)Používateľ z jedného subjektu hospodárskej mobilizácie môže v špecifickom aplikačnom programe jednotného informačného systému hospodárskej mobilizácie spracovávať údaje za používateľa z iného subjektu hospodárskej mobilizácie na základe písomnej dohody. Ak používateľ z jedného subjektu hospodárskej mobilizácie má v špecifickom aplikačnom programe jednotného informačného systému hospodárskej mobilizácie spracovávať osobné údaje v rozsahu podľa § 7 ods. 10 za používateľa z iného subjektu hospodárskej mobilizácie, tak tieto subjekty hospodárskej mobilizácie musia mať medzi sebou uzatvorenú zmluvu, ktorá oprávňuje jeden subjekt hospodárskej mobilizácie spracovávať osobné údaje za iný subjekt hospodárskej mobilizácie.59)“.

Poznámka pod čiarou k odkazu 59 znie:

„59) § 4 ods. 1 písm. a), § 4 ods. 3 a § 5 ods. 2 zákona č. 428/2002 Z. z. v znení zákona č. 90/2005 Z. z.“.

Vzhľadom na vykonané úpravy v legislatívnom procese nie je v § 39 ods. 3 dobrý odkaz na § 7 ods. 13. Pôvodné znenie § 7 ods. 13 sa v rámci úprav presunulo do § 39 ods. 10. Aby bolo zachované číslovanie poznámok a odkaz na § 39 ods. 10 v celom znení zákona o HM, odporúča sa presunúť pôvodné znenie § 39 odseku 3 na koniec § 39 do nového odseku 11 a slová „§ 7 ods. 13“ zmeniť na „odseku 10“. Okrem toho sa odporúča doplniť do § 39 nový odsek 12, v ktorom sa vymedzuje aj spracovanie údajov všeobecného charakteru alebo aj spracovanie osobných údajov používateľom z jedného subjektu HM za iný subjekt HM. Takto bude legislatívne ošetrená aj možnosť zadávania údajov v prípade, že je potrebné spracovávať údaje za iný subjekt HM, ktorý nemá či už potrebné technické prostriedky alebo ľudské zdroje na spracovanie údajov v informačnom systéme.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

* 1. K čl. II 3. bod

V čl. II v navrhovanom § 10a sa za slová „pri plnení úloh“ vkladajú slová „na úseku hospodárskej mobilizácie“.

Zároveň sa v poznámke pod čiarou k odkazu 7a slová „§ 16“ nahrádzajú slovami „§ 17“.

Navrhovaná úprava zohľadňuje skutočnosť, že poznámky pod čiarou nie sú súčasťou normatívneho textu a majú len informatívny charakter. Priamo z normatívneho textu musí byť zrejmé pri plnení, ktorých úloh vyšší územný celok spolupracuje s orgánmi krízového riadenia.

V poznámke pod čiarou k odkazu 7a sa odstraňuje nesprávna citácia príslušného ustanovenia.

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre hospodárstvo, výstavbu a dopravu**

**Výbor NR SR pre verejnú správu a regionálny rozvoj**

**Výbor NR SR pre zdravotníctvo**

**Výbor NR SR pre obranu a bezpečnosť**

***Gestorský výbor odporúča schváliť***

* 1. K Čl. III

V Čl. III sa slová „1. mája 2011“ nahrádzajú slovami „1. augusta 2011“.

Vzhľadom na schvaľovací proces a potrebu úpravy vykonávacích predpisov sa odporúča zmena termínu účinnosti zákona o HM z 1. mája 2011 na 1. augusta 2011, aby sa stihli upraviť aj vykonávacie predpisy k zákonu, a taktiež aj upraviť uznesenie vlády SR č. 297/2010.

**Ústavnoprávny výbor** **NR SR**

**Výbor NR SR pre hospodárstvo, výstavbu a dopravu**

**Výbor NR SR pre verejnú správu a regionálny rozvoj**

**Výbor NR SR pre zdravotníctvo**

**Výbor NR SR pre obranu a bezpečnosť**

***Gestorský výbor odporúča schváliť***

Gestorský výbor odporúča hlasovať o pozmeňujúcich a doplňujúcich návrhoch nasledovne: **o bodoch 1 až 22** hlasovať spoločne s odporúčaním **s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona o hospodárskej mobilizácii a o zmene a doplnení zákona č. 387/2002 Z. z. o riadení štátu v krízových situáciách mimo času vojny a vojnového stavu v znení neskorších predpisov

**s c h v á l i ť v** znení schválených pozmeňujúcich a doplňujúcich návrhov uvedených v tejto správe**.**

Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením z 19. mája 2011 č. 135. Týmto uznesením výbor zároveň poveril spravodajcu predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 19. mája 2011

Stanislav **J a n i š**, v.r.

predseda Výboru NR SR pre

hospodárstvo, výstavbu a dopravu